ตลาดเอ็นพีเอคึก โค้งสุดท้ายแข่งดุ
&#8220;เอ็นพีเอ&#8221; คึกคักส่งท้ายปี กรมบังคับคดี-ธพว. ขนเอ็นพีเอมาให้เลือกจุใจ ด้าน ธอส.จัดโปรโมชั่นผ่อนดาวน์ 0% นาน 24 เดือน
23 พ.ย. 2559

“เอ็นพีเอ” คึกคักส่งท้ายปี กรมบังคับคดี-ธพว. ขนเอ็นพีเอมาให้เลือกจุใจ ด้าน ธอส.จัดโปรโมชั่นผ่อนดาวน์ 0% นาน 24 เดือน 
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีได้จัดงานมหกรรมขายทอดตลาดทรัพย์ โดยนำสินทรัพย์ที่ดินเปล่า ที่ดินพร้อมสิ่งปลูกสร้าง ห้องชุด มาเปิดประมูลขายทอดตลาดกว่า 220 รายการ มูลค่า 583 ล้านบาท โดยจะเปิดประมูลขายทอดตลาดในวันอาทิตย์ จำนวน 4 ครั้ง เริ่มครั้งแรกในวันที่ 27 พ.ย.นี้ วันที่ 18 ธ.ค.นี้ วันที่ 8 ม.ค. 2560 และวันที่ 29 ม.ค. 2560 ที่ศูนย์การประชุมแห่งชาติสิริกิติ์ โดยผู้ที่สนใจสามารถดูสินทรัพย์ได้ที่เว็บไซต์ www.led.go.th
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) กล่าวว่า ธนาคารจัดงาน “มหกรรมขายทรัพย์” ครั้งที่ 2 ซึ่งได้นำสินทรัพย์ออกจำหน่ายกว่า 127 รายการ 610 แปลง มีมูลค่ากว่า 1,248 ล้านบาท แบ่งเป็นภาคอุตสาหกรรม 41 รายการ 85 แปลง ภาคเกษตรกรรม 36 รายการ 403 แปลง ภาคพาณิชย์ 22 รายการ 76 แปลง และที่อยู่อาศัย 28 รายการ 46 แปลง โดยจัดงานวันที่ 25 พ.ย.นี้ ที่อาคาร SME Bank Tower  
ด้านธนาคารอาคารสงเคราะห์ (ธอส.) จัดโปรโมชั่นเอ็นพีเอส่งท้ายปี ผ่อนดาวน์ 0% นาน 24 เดือน หรือเทดาวน์ ได้รับสิทธิดอกเบี้ย 0% 2 ปีแรก ภายในวันที่ 31 ธ.ค.นี้